Χριστόψωμο με ξερά φρούτα, πορτοκάλι και λίγο ταχίνι
Φτιάχνουμε χριστόψωμο; Γεμάτο ψιλοκομμένα δαμάσκηνα, βερίκοκα και σταφίδες, αυτό το γιορτινό ψωμί, που έχει και ταχίνι, είναι πλημμυρισμένο γεύσεις και ευωδιές!
1 κούπα νερό, 1 ξυλάκι κανέλα, 1 κουτ. σούπας (κοφτή) γλυκάνισος, 60 γρ. μαγιά φρέσκια, 1 κούπα ζάχαρη, 1 κιλό αλεύρι σκληρό, 3 κουτ. σούπας ταχίνι, χυμός και ξύσμα από 1 μεγάλο πορτοκάλι ακέρωτο, 4 κουτ. σούπας κονιάκ ή τσίπουρο, 2 κουτ. σούπας ελαιόλαδο, 2 κουτ. σούπας σταφίδες, 6 δαμάσκηνα αποξηραμένα, ψιλοκομμένα, 6 βερίκοκα αποξηραμένα, ψιλοκομμένα, 1/2 κούπα καρύδια , 1 κουτ. γλυκού μέλι σε ένα σφηνάκι με ζεστό νερό, για το άλειμμα
Για να ετοιμάσουμε το χριστόψωμο με ξερά φρούτα, πορτοκάλι και λίγο ταχίνι, πρώτα βράζουμε το νερό με τα αρωματικά (να πάρει μία βράση) και το αφήνουμε να γίνει αρκετά χλιαρό. Τότε ρίχνουμε μέσα τη μαγιά, 1 κουταλάκι του γλυκού από τη ζάχαρη και 3 κουταλιές της σούπας από το αλεύρι και ανακατεύουμε μέχρι να διαλυθεί η μαγιά και να μοιάζει το μείγμα με χυλό. Τον αφήνουμε 20 λεπτά να φουσκώσει.Ρίχνουμε σε ένα μεγάλο μπολ το αλεύρι, το ταχίνι, τον χυμό, το ξύσμα, τη ζάχαρη, το κονιάκ ή το τσίπουρο, το ελαιόλαδο και τον χυλό της μαγιάς. Ζυμώνουμε όλα τα υλικά με τα χέρια για τουλάχιστον για 10 λεπτά, μέχρι να έχουμε μια εύπλαστη ζύμη. Αν χρειαστεί, προσθέτουμε λίγο αλεύρι ακόμα ή λίγο νερό (αλεύρι για να σφίξει, νερό για να αραιώσει).Αφήνουμε τη ζύμη σε ζεστό περιβάλλον για περίπου 45 λεπτά, μέχρι να φουσκώσει. Ζυμώνουμε πάλι με τα χέρια για άλλα 10 λεπτά και βάζουμε μέσα τις σταφίδες, τα βερίκοκα, τα δαμάσκηνα και τα καρύδια.Κρατάμε λίγη ζύμη για το στόλισμα και βάζουμε την υπόλοιπη σε ένα ταψί διαμέτρου 30 εκ., το οποίο έχουμε ντύσει με λαδόκολλα. Αφήνουμε πάλι να φουσκώσει, για 45 λεπτά, σε ζεστό περιβάλλον.Προθερμαίνουμε τον φούρνο στους 160° C.Στολίζουμε την επιφάνεια με διάφορα σχεδιάκια από ζύμη και με ένα μεγάλο σταυρό στο κέντρο.Αλείφουμε με το μέλι που έχουμε αραιώσει στο νερό και ψήνουμε το χριστόψωμο για τουλάχιστον 1 ώρα.
Αλεύρι (ζύμες),Ξερά φρούτα,Χριστούγεννα